**Bør vi ikke være lidt mere nysgerrige?**

**Idrætten, kirken og kultur-folkene i Brabrand er gået sammen om tre events, der under titlen ”kultursaloner” sætter forskellige store emner til debat. På torsdag d. 11. oktober vil højskoleforstander Simon Axø, Testrup Højskole, indlede en samtale om vores nysgerrighed.**

Hold retningen, snuden i sporet. Fremad mod uddannelse, job og… Ja, hvad er der egentlig mere? Er der intet andet mål i livet end at være så produktiv som muligt? Jo, det er der da, svarer den 36-årige højskoleforstander Simon Axø selv. Vær lidt mere nysgerrig!

Dét at være nysgerrig er en af hjørnestenene i det, vi kalder dannelse. Vi vil gerne blive klogere, og vi spørger os gerne frem, når noget undrer eller optager os. Nysgerrighed kan ikke skabes eller læres, men det er vores uhøjtidelige indgang til dannelsen.

**”Nysgerrighed er forudsætningen for den demokratiske samtale”**

Vi kan være nysgerrige på mange måder. Når naboen får ny bil, når der kommer en kendt foredragsholder til byen, eller når vennerne har været på rejse. Men måske bør vi også være nysgerrige på et lidt andet niveau:

”Det kan lyde højstemt, men jeg tror, at menneskelig nysgerrighed er forudsætningen for, at man kan forny og vedligeholde et demokrati. Nysgerrighed er forudsætningen for den demokratiske samtale, uden den mister vi viljen til at forstå hinanden i samfundet.”

Det sagde Simon Axø i en samtale med Dagbladet Information, i forbindelse med at han i begyndelsen af 2017 blev ansat som forstander på Testrup Højskole.

Simon Axø ser et stigende fokus på effektivitet og produktivitet, og det kan føre til egoisme og nyttemaksimering. Det mærker han blandt andet på cykelstien, på fortovet og i Netto. I stedet bør vi være lidt mere nysgerrige på hinanden.

Efter Simons Axøs oplæg serveres der tapas og vin, og der er så mulighed for at diskutere aftenens emne med hinanden.

Bag kultursalonerne står Brabrand Aarslev Kirker, Brabrand Idrætsforening og KulturGas.

De øvrige kultursaloner afholdes d. 18. november og 23. Januar, hvor oplægsholderne er henholdsvis Lisbeth Lautrup og Andreas Rasch-Christensen.

*Kultursalon med Simon Axø: Torsdag d. 10. Oktober kl. 19.30 i Brabrand Sognegård. Det koster 75 kroner at deltage.*

<https://www.information.dk/moti/2017/02/unge-dovne-toemt-energi>